b'\n_START_ARTICLE_\nBolezen itai-itai\n_START_PARAGRAPH_\nBolezen itai-itai je ime za mno\xc5\xbei\xc4\x8dno zastrupitev s kadmijem v prefekturi Toyama na Japonskem, ki se je za\xc4\x8dela pojavljati okoli leta 1912, vzrok pa do 1946 ni bil pojasnjen. Zastrupitev s kadmijem je pri \xc5\xbertvah povzro\xc4\x8dila meh\xc4\x8danje kosti in odpoved ledvic. Naziv itai-itai so bolezni nadeli doma\xc4\x8dini in pomeni au, au!, zaradi hudih bole\xc4\x8din v hrbtenici in sklepih. Kadmij so v reke izpu\xc5\xa1\xc4\x8dala rudarska podjetja v gorah. Bolezen itai-itai je znana kot ena izmed \xc5\xa1tirih velikih bolezni, ki so se pojavile na Japonskem zaradi onesna\xc5\xbeenja okolja.\n_START_SECTION_\nSimptomi\n_START_PARAGRAPH_\nEna od poglavitnih posledic zastrupitve s kadmijem so \xc5\xa1ibke in krhke kosti. Pojavljajo so bole\xc4\x8dine v hrbtenici in nogah, zaradi deformacij kosti, ki jih povzro\xc4\x8di kadmij, pa je hoja pogosto ote\xc5\xbeena. Bole\xc4\x8dine s\xc4\x8dasoma postajajo \xc4\x8dedalje neznosnej\xc5\xa1e, ko kosti bolj in bolj slabijo in se lomijo. Drugi znaki bolezni so \xc5\xa1e ka\xc5\xa1elj, slabokrvnost in odpoved ledvic, ki vodi v smrt._NEWLINE_Bolezen je najbolj prizadela \xc5\xbeenske v menopavzi. Vzrok za to ni povsem pojasnjen, ka\xc5\xbee pa na splo\xc5\xa1no neprehranjenost ter okrnjeno presnovo kalcija pri \xc5\xbeenskah v vi\xc5\xa1ji starosti.'